Annette Just (FP), 1997-12-02:
Jeg vil starte med at takke Enhedslisten for, at den har stillet denne forespørgsel.
Jeg tror, det er en af dem, der rent faktisk har været mest behov for at få foretaget her i salen.
I særdeleshed efter at man har hørt ordførerne, må man erkende, at der var en hel del, som trængte til at blive luftet ud. Men for at ingen på nogen måde skal være i tvivl, vil jeg starte med at sige, at Fremskridtspartiet går ind for samarbejde og i særdeleshed internationalt samarbejde, når det drejer sig om bekæmpelse af international kriminalitet.
Selvfølgelig, hvem gør ikke det?
Det var heller ikke derfor, Fremskridtspartiet stemte imod Schengenaftalen.
Næh, det var, fordi vi var bange.
Vi var nervøse for, at vi ikke kunne få ordentlige svar om, hvordan man ville kontrollere det her.
Det er vi stadig væk, og vi er kun blevet, jeg er lige ved at sige opmuntret i vores nervøsitet for, at det går rivende galt, hvis der ikke bliver mere kontrol.
Og jeg er desværre ked af, at selv ministeren ikke har kunnet gøre vores nervøsitet til skamme, men til gengæld kommer med endnu flere forslag om, hvordan man skal lave mere kontrol ved, at tolderne nu også skal have lov til at gå over grænserne osv.
Så der kommer mere af den slags, og jeg garanterer for, at Fremskridtspartiet vil blive ved med at være modstander af, at man på den måde svækker det, der for dansk suverænitet er det vigtigste: at vi kontrollerer vort eget område.
Når det er sagt, vil jeg også spørge om noget, som ikke har noget med forespørgslen at gøre, men som i virkeligheden har været et af de største emner her: Er der nogen form for parlamentarisk kontrol med det her?
For det er der kommet et meget fint bilag om, som vi skal diskutere her om et par dage, og som jeg kan forstå på formanden for Retsudvalget at han også har sendt til Retsudvalget.
Men det er altså også sendt til Europaudvalget, og ministeren har nævnt det, og Fremskridtspartiet synes, det er en vældig god idé, at vi får noget parlamentarisk kontrol med, hvad det er, der sker i det videre Schengensamarbejde.
For selvfølgelig skal man ikke bare have lov til at udvide og udvide og udvide Schengenområdet, men det er jo desværre det, der sker.
Men det, som vi skulle diskutere i dag, og som vi skulle have koncentreret os om - og nu vil jeg så komme frem til det - er jo tilsynsmyndighedens aktivitetsrapport, som kom frem for, ja, det er jo snart trekvart år siden.
Det var i foråret, der kom en fin rapport skrevet på fransk, og da vi ikke alle sammen synes, det er lige nemt at læse de fine rapporter på fransk, og det tog nogen tid, før den blev oversat, fik vi en uofficiel oversættelse til engelsk.
Men da den var uofficiel, kom den ikke til ministeriet, og så kom den selvfølgelig heller ikke til Folketinget, og så lullede den frem og tilbage, og så varede det altså et halvt år, fra den blev lavet, til den rent faktisk blev sendt til Folketingets udvalg.
Det er den slags, der gør det så utrolig negativt at arbejde med noget, der burde have været fornuftigt, nemlig den fælles kontrol med Schengensamarbejdet, herunder SIRENE-systemerne, og hvad det ellers hedder alt sammen.
Hvis der er nogen, der kan være modstandere af dét, så ønsker de ganske enkelt ikke, at der er noget af det, der skal fungere.
Og at der skal være strengere nationale registerforeskrifter, som går forud for Schengenreglerne, burde alle være enige om, og så vidt jeg erindrer, blev det også sagt i maj måned, dengang man var så ivrig for at få Schengenaftalen igennem.
Og en tilbundsgående redegørelse om registersikkerheden er jo noget, som ministeren selv har sagt er på høje tid.
Men det eneste, ministeren kunne sige nu, var, at de to danske deltagere har holdt flere møder, men han kunne ikke love, hvornår der ville komme resultater, og det er det, der er det farlige. Derfor håber jeg, at vi får vedtaget dette forslag til vedtagelse - Fremskridtspartiet vil i hvert fald støtte det -
sådan at ministeren, om jeg så må sige, får tommelskruerne på, så der bliver sat noget ordentligt og fornuftigt arbejde i gang, for vi skal bekæmpe international kriminalitet.